Document ID: 32006D0131

KOMISIJAS LĒMUMS
(2006. gada 10. februāris),
ar ko atļauj dalībvalstīm pagarināt pagaidu atļaujas, kas piešķirtas jaunajai aktīvajai vielai tiametoksamam
(izziņots ar dokumenta numuru K(2006) 337)
(Dokuments attiecas uz EEZ)
(2006/131/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū (1), un jo īpaši tās 8. panta 1. punkta ceturto daļu,
tā kā:
(1)
Spānija 1999. gada martā no Novartis Crop Protection AG (tagadējā Syngenta) saņēma pieprasījumu Direktīvas 91/414/EEK I pielikumā saskaņā ar Direktīvas 91/414/EEK 6. panta 2. punktu iekļaut aktīvo vielu tiametoksamu. Ar Komisijas Lēmumu 2000/181/EK (2) apstiprināja, ka dokumentācija ir pilnīga un ka principā to var uzskatīt par atbilstošu minētās direktīvas II un III pielikuma prasībām par datiem un informāciju.
(2)
Apstiprinājums par to, ka dokumentācija ir pilnīga, bija nepieciešams, lai dokumentus varētu rūpīgi pārbaudīt un lai dotu iespēju dalībvalstīm uz laiku, kas nepārsniedz trīs gadus, piešķirt pagaidu atļaujas par augu aizsardzības līdzekļiem, kuru sastāvā ir attiecīgā aktīvā viela, atbilstoši Direktīvas 91/414/EEK 8. panta 1. punkta nosacījumiem un jo īpaši nosacījumam par sīku aktīvās vielas un augu aizsardzības līdzekļa novērtējumu, ņemot vērā minētajā direktīvā noteiktās prasības.
(3)
Šīs vielas iedarbība uz cilvēka veselību un vidi ir novērtēta atbilstīgi Direktīvas 91/414/EEK 6. panta 2. un 4. punkta noteikumiem attiecībā uz pieteikuma iesniedzēja piedāvātajiem lietošanas veidiem. Ziņotāja dalībvalsts 2002. gada 20. janvārī iesniedza Komisijai novērtējuma ziņojuma projektu.
(4)
Kad ziņotāja dalībvalsts bija iesniegusi novērtējuma ziņojuma projektu, tika konstatēts, ka ir jālūdz papildu informācija no pieteikuma iesniedzēja, un ziņotājai dalībvalstij šī informācija ir jāpārbauda un jāiesniedz savs novērtējums. Tādēļ dokumentācija joprojām tiek pārbaudīta, un šo novērtēšanu nebūs iespējams pabeigt Direktīvā 91/414/EEK paredzētajā termiņā.
(5)
Tā kā novērtēšanas gaitā līdz šim nav bijis iemesla bažām un tūlītējai rīcībai, lai dokumentācijas izskatīšana varētu turpināties, jādod dalībvalstīm iespēja saskaņā ar Direktīvas 91/414/EEK 8. panta noteikumiem par divdesmit četriem mēnešiem pagarināt termiņu pagaidu atļaujām, kas piešķirtas par augu aizsardzības līdzekļiem, kuru sastāvā ir minētā aktīvā viela. Paredzams, ka novērtēšana un lēmuma pieņemšanas process attiecībā uz lēmumu par tiametoksama iekļaušanu I pielikumā tiks pabeigts divdesmit četru mēnešu laikā.
(6)
Šajā lēmumā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu,
IR PIEŅĒMUSI ŠO LĒMUMU.
1. pants
Dalībvalstis uz laikposmu, kas nepārsniedz 24 mēnešus no šā lēmuma pieņemšanas dienas, var pagarināt pagaidu atļaujas augu aizsardzības līdzekļiem, kas satur tiametoksamu.
2. pants
Šis lēmums ir adresēts dalībvalstīm.
Briselē, 2006. gada 10. februārī

Labels: 3
6